送王廷老朝散知虢州
作者：蘇轍
朝代：宋

paragraphs: 滿腹貯精神，觸手會衆理。
一廢十五年，直坐才多爾。
我昔遊宋城，憶始識君子。
簿書填丘山，賓客亂峰螘。
出尋城下宅，屢屣床前履。
清談如鋸木，落屑紛相委。
解頤自有樂，置酒姑且止。
逡巡破黄封，婉娩歌皓齒。
風高熊正白，霜落蟹初紫。
夜闌意未厭，河斜客忘起。
歸來笑僮僕，熟醉未曾爾。
江湖一流蕩，歡意日頹弛。
西還經舊遊，相逢值新喜。
詔催西州牧，門有朱轓柅。
都城挽不住，山賊近方侈。
提刀索崖谷，援桴動閭里。
居家百無與，王事非有己。
何日却休官，復飲梁王市。